Liikenneviraston pääjohtajalle Antti Vehviläiselle on järjestetty kaikessa hiljaisuudessa uusi virka.

Liikenneviraston pääjohtaja Antti Vehviläinen ei ole onnistunut tehtävässään toivotulla tavalla, eikä hän ole saamassa jatkoa.

Liikenneviraston johtoryhmä päätti järjestää johtajalleen uuden viran, koska tällä ei viraston ulkopuolelta tulleena ollut vanhaa virkaa, mihin palata.

Liikenne- ja viestintäministeriö pyytää Liikennevirastolta selvityksen Vehviläisen nimitykseen liittyvästä menettelystä.

Antti Vehviläiselle junailtiin eläkevirka liki 7 000 euron kuukausipalkalla. TIINA SOMERPURO/KL

Vehviläisen viisivuotiskausi päättyy vuoden lopussa.

Stora Enson logistiikkajohtajana toiminut Vehviläinen aloitti Liikenneviraston pääjohtajana tammikuussa 2013. Hän korvasi tehtävästä luottamuspulan takia eronneen Juhani Tervalan.

Tervala menetti silloisen liikenneministerin Merja Kyllösen (vas) luottamuksen toimittuaan omin päin ja vastoin ministerin kirjallisia ohjeita. Vehviläinen lupasi nimityksensä yhteydessä " läpinäkyvyyttä ja parempaa tiedonkulkua " .

Iltalehden tietojen mukaan Vehviläinen ei ole onnistunut tehtävässään toivotulla tavalla, eikä hän ole saamassa jatkoa, kun hänen viisivuotiskautensa päättyy vuoden lopussa. Vehviläinen täyttää kahden viikon kuluttua 62 vuotta.

Vehviläinen tuli Liikennevirastoon viraston ulkopuolelta, joten hänellä ei ole vanhaa virkaa, johon palata. Tästä syystä Liikenneviraston johtoryhmä päätti järjestää johtajalleen sellaisen.

Alainen nimitti

Iltalehti pyysi Liikennevirastolta kaikki Vehviläisen uuteen nimitykseen liittyvät asiakirjat. Pyydetyt asiakirjat olivat päätös viran perustamisesta, hakuilmoitus, luettelo hakijoista, nimitysmuistio sekä päätös virkaan nimittämisestä.

Mitään valmisteluun liittyviä asiakirjoja ei löytynyt. Nimittämiskirja (30.11.2016) oli ainoa, mikä löytyi viraston käyttämästä Kieku-järjestelmästä. Asiakirja on merkitty ”luottamukselliseksi”.

Nimittämiskirjan on allekirjoittanut ylijohtaja Sinikka Hartonen, joka kuuluu Vehviläisen johtoryhmään. Toinen allekirjoittaja on hallintojohtaja Hannu Mäkikangas.

Nimittämiskirjan mukaan Vehviläinen nimitettiin pääjohtajan alaisten toimintojen johtajan virkaan 1.1.2017 lukien. Kuukausipalkaksi on määritelty 6 800 euroa.

Vehviläisen palkka pääjohtajana on vähän yli 11 000 euroa kuukaudessa. Sillä hän on yksi Suomen parhaiten palkatuista virkamiehistä.

Liikenne- ja viestintäministeri Anne Berneriä ei informoitu Vehviläisen eläkevirasta. PETE ANIKARI

Berner pimennossa

Iltalehti tavoitti liikenne- ja viestintäministeri Anne Bernerin (kesk) torstaina sähköpostitse. Bernerin mukaan Liikennevirasto vastaa itse virkojen perustamisesta ja niiden täyttämisestä.

- Tästä prosessista minua ei ole informoitu, Berner sanoo ja pyytää kääntymään asiassa hallinnonalan toimintaa valvovan kansliapäällikkö Harri Pursiaisen puoleen.

Pursiainen kertoo Liikenneviraston hallinnon ottaneen häneen yhteyttä viime syksynä ja kysyneen, voiko virasto ottaa Vehviläisen ylitarkastajan virkasuhteeseen.

- Vastasin, että asia kuuluu Liikenneviraston toimivaltaan, mutta en näe sille oikeudellista estettä. Emme puhuneet menettelystä. Vakinaiseen virkaan ei kuitenkaan voi nimittää ilman hakua, Pursiainen muistuttaa.

Pursiaisen mukaan virkamieslaissa on erityissäännöksiä, joiden mukaan esimerkiksi määräaikainen pääjohtaja voidaan nimittää ilman hakumenettelyä määräaikaiseen virkasuhteeseen, jos hän ei tule uudelleen valituksi virkansa määräajan päättymisen jälkeen.

- Mutta ihan siitähän tässä ei ole kysymys, Pursiainen sanoo.

Ministeriö selvittää

Pursiaisen mukaan liikenne- ja viestintäministeriö pyytää Liikennevirastolta selvityksen Vehviläisen nimitykseen liittyvästä menettelystä.

Vehviläinen ei vastannut Iltalehden kommenttipyyntöön torstaina. Vastauksen antoi viraston viestintäjohtaja Miia Apukka.

- Selvitämme, onko asiassa tapahtunut muotovirhe ja annamme ministeriön pyytämän selvityksen huomenna (perjantaina), Apukka ilmoitti Iltalehdelle myöhään torstai-iltana.